OECD >Multilingual Summaries

Synergies for Better Learning: An International Perspective on Evaluation and Assessment

Summary in Danish

Synergi for bedre læring: Et internationalt perspektiv om evaluering og vurdering

Sammendrag på dansk

Regeringer og politiske beslutningstagere på uddannelsesområdet fokuserer mere og mere på evaluering og vurdering af elever, lærere, skoleledere, skoler og uddannelsessystemer. Disse bruges som redskaber for at få en bedre forståelse af, hvordan elever indlærer noget, for at formidle oplysninger til forældre og det bredere samfund om uddannelseseffektivitet og forbedre skole, skoleledelse og undervisningsmetoder.

Resultater fra vurdering og evaluering er blevet kritiske for at fastslå, hvor godt skolesystemer fungerer og give feedback, alt sammen med den målsætning at hjælpe eleverne til at gøre det bedre.

Denne rapport sammenligner erfaringer fra 28 OECD‑lande, analyserer de forskellige metoders styrker og svagheder, og tilbyder politisk vejledning om anvendelse af evaluering og vurdering for at forbedre uddannelsens kvalitet, retfærdighed og effektivitet. Den bygger på en stor undersøgelse: OECD Review on Evaluation and Assessment Frameworks for Improving School Outcomes.

Fælles temaer

Flere faktorer ligger bag den øgede anvendelse af evaluering og vurdering, herunder:

En øget efterspørgsel efter effektivitet, retfærdighed og kvalitet i uddannelse for at leve op til økonomiske og sociale udfordringer.

En tendens inden for uddannelse til at skoler får større autonomi, hvilket skaber et behov for at overvåge, hvordan skoler klarer sig.

Forbedringer inden for informationsteknologi, hvilket tillader udvikling af elevvurderinger både i stort omfang og på et individuelt plan og gør deling og behandling af data lettere.

Større tillid til evalueringsresultater som grundlag for beslutningstagning ud fra princippet ”bevis for effektivitet”.

Den aktuelle tilstand og anvendelse af evaluering og vurdering varierer meget mellem OECD‑lande, men der findes fælles temaer:

Evaluering udbredes og bliver mere forskelligartet

De fleste OECD‑lande er nu af den opfattelse, at evaluering og vurdering spiller en central strategisk rolle og udvider deres anvendelse. De har også fået en mere global tilgang: Tidligere fokuserede evaluering og vurdering hovedsageligt på elevvurdering, men nu er fokusset bredere og omfatter større brug af ekstern skoleevaluering, bedømmelse af lærere og skoleledere samt større brug af performancedata.

Indikatorer får større betydning

Uddannelsessystemer sætter stærkere fokus på måling af elevresultater, hvilket tillader sammenligninger af resultater mellem skoler og regioner og over tid. De fleste lande har nu nationale databaser om uddannelse og udgiver uddannelsesstatistikker og ‑indikatorer. International benchmarking bliver også mere og mere almindelig og giver oplysninger til nationale uddannelsesdebatter.

Resultaterne bruges til forskellige formål

Resultaterne bruges til at identificere hvor skoler fungerer godt og hvor de har behov for at forbedre sig. De bruges også til at holde politiske beslutningstagere, skoleledere og lærere ansvarlige. Nu offentliggør mange lande for eksempel nationale tabeller over skoleresultater blandt andet til brug for forældre, embedsmænd og medier.

Der findes en stigende tillid til uddannelsesstandarder

Mange lande opstiller nu uddannelsesstandarder for hvad elever burde vide og hvad de burde være i stand til at gøre på forskellige trin i indlæringsprocessen. Dette har ansporet til overvågning for at bestemme, om eleverne lever op til disse standarder.

Udfordringer og retninger

Landene har forskellige traditioner med hensyn til evaluering og vurdering og bruger forskellige fremgangsmåder. Ikke desto mindre er der nogle klare politiske prioriteter:

Brug af en holistisk metode

For at nå deres fulde potentiale, bør de forskellige komponenter i vurdering og evaluering danne en sammenhængende helhed. Dette kan skabe synergi mellem komponenter, undgå overlapninger og forebygge selvmodsigende målsætninger.

Tilpasning af evaluering og vurdering efter målsætninger for uddannelse

Evaluering og vurdering bør bidrage til og fremme målsætninger for uddannelse og elevers indlæring. Dette involverer aspekter såsom tilpasning efter de dybereliggende principper i uddannelsesmålsætninger, oprettelse af evalueringer og vurderinger som er egnede til formålet, samt at det sikres, at medarbejdere på skoler har en klar forståelse af uddannelsesmålsætninger.

Fokusering på forbedring af praksis i klasseværelset

Hensigten med evaluering og vurdering er at forbedre praksis i klasseværelset og elevernes indlæring. Med dette i tankerne bør alle typer evaluering og vurdering have uddannelsesværdi og praktiske fordele for dem, der deltager i dem, især elever og lærere.

Undgåelse af fordrejninger

På grund af den rolle de spiller ved at give ansvarlighed, kan evaluerings‑ og vurderingssystemer fordreje, hvordan og hvad elever bliver undervist. Hvis lærerne for eksempel i stor udstrækning bliver bedømt på resultater fra standardiserede elevtests, kan de “undervise til test” ved udelukkende at fokusere på testede færdigheder og vise mindre interesse for elevernes bredere behov for udvikling og uddannelse. Det er vigtigt at reducere disse uønskede bivirkninger ved for eksempel at bruge en bred vifte af metoder til at evaluere skolers og læreres resultater.

Placering af eleverne i centrum

Da det grundlæggende formål med evaluering og vurdering er at forbedre elevers indlæring, bør eleverne sættes i centrum. De bør være fuldstændig involveret i deres indlæring og være i stand til at vurdere deres egne fremskridt (hvilket også er en nøglefærdighed for livslang læring). Det er også vigtigt at overvåge bredere indlæringsresultater, inklusiv udvikling af kritisk tænkning, sociale kompetencer, involvering i indlæring og generel velvære. Det giver ikke mulighed for en let måling, hvilket også gælder for et stort antal faktorer, som former elevernes indlæringsresultater. Resultatmålinger bør derfor være brede, ikke snævre, og bygge på både kvantitative og kvalitative data såvel som analyser af høj kvalitet.

Opbygning af kapacitet på alle niveauer

Oprettelse af effektive evaluerings‑ og vurderingsrammer kræver udvikling af kapacitet på alle uddannelsessystemets niveauer. Lærere kan for eksempel have behov for træning i anvendelsen af formativ vurdering, tjenestemænd på skoler kan have behov for at opgradere deres færdigheder i databehandling, og skoleledere – som ofte fokuserer hovedsageligt på administrative opgaver – kan have behov for at styrke deres pædagogiske lederevner. Desuden kan der være behov for en centraliseret indsats for at udvikle en videnbase, redskaber og retningslinjer for at understøtte evaluerings‑ og vurderingsaktiviteter.

Forvaltning af lokale behov

Evaluerings‑ og vurderingsrammer har behov for at finde den rigtige balance mellem en konsekvent implementering af centrale uddannelsesmålsætninger og tilpasning af de særlige behov for forskellige regioner, distrikter og skoler. Dette kan indebære, at man opstiller nationale parametre og samtidig tillader fleksible metoder inden for disse rammer for at leve op til lokale behov.

Vellykket planlægning, opbygning af enighed

For en vellykket planlægning bør evaluerings‑ og vurderingsrammer bygge på en informeret polisk diagnose og bedste praksis, hvilket kan kræve brug af pilotundersøgelser og eksperimenter. For en vellykket implementering bør der gøres en betydelig indsats for at opbygge enighed blandt alle interessenter, som er mere tilbøjelige til at acceptere ændringer, hvis de forstår deres rationale og potentielle nytte.

Summary of
OECD (2013), Synergies for Better Learning: An International Perspective on Evaluation and Assessment, OECD Publishing.
http://dx/doi.org/10.1787/9789264190658-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.

De er gratis tilgængelige på OECD Online Bookshop www.oecd.org/bookshop

For yderligere oplysninger kan man kontakte afdelingen OECD Rettigheder og Oversættelser, Direktoratet for Offentlige Anliggender og Kommunikation på rights@oecd.org eller pr. fax: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Besøg vores website www.oecd.org/rights